4η Γιορτή της Μητέρας «Τρέξε για την Ζωή»
2025-05-11 12:00 - 14:00 (Europe/Athens) | Άλσος Τσαμάκια, Τσαμάκια, Μυτιλήνη, 81100, Greece
Ο Σύλλογος Δρομέων Λέσβου Lesvos Runners συνδιοργανώνει με τον Δήμο Μυτιλήνης την 4η Γιορτή της Μητέρας «Τρέξε για την Ζωή» την Κυριακή 12 Μαΐου στις 11.00 π.μ. στα “Τσαμάκια”
Η εκδήλωση περιλαμβάνει τρέξιμο ή περπάτημα μη ανταγωνιστικού χαρακτήρα και στοχεύει στην ανάδειξη της αξίας της ημέρας, των ωφελειών στην υγεία από την άσκηση, στην προαγωγή του αθλητικού μη ανταγωνιστικού πνεύματος, καθώς επίσης και στην προβολή και ανάδειξη της περιοχής ‘Τσαμάκια’ ως χώρου ψυχαγωγίας, αθλητισμού και πολιτισμού στην καρδιά της πόλης της Μυτιλήνης.
Στην εκδήλωση συμμετέχουν: ΡΟΖ Δύναμη: Σύλλογος Γυναικών με Νεοπλασία και Φίλων Εθελοντών, Σύλλογος Εργαζομένων Νοσοκομείου Μυτιλήνης, Σύλλογος Καρκινοπαθών Λέσβου, Ομάδα Εθελοντών Υποστήριξης Μητρικού Θηλασμού και Μητρότητας, Συνεξέλιξη – Σύλλογος γονέων και φίλων ανθρώπων με αυτισμό – Λέσβος, Κέντρο ΑμεΑ Κυψέλη, Ipa Lesvou Greece Διεθνής Ένωση Αστυνομικών Λέσβου, Σύλλογος Εθελοντών Αιμοδοτών και Δωρητών Οργάνων Σώματος Μυτιλήνης, Εμπορικός Σύλλογος Μυτιλήνης, Σύλλογος Ασπίδα : καταστημάτων εστίασης και ψυχαγωγίας Μυτιλήνης, Εθνικό Ωδείο Παράρτημα Μυτιλήνης, Ο.κ.α Μυτιλήνης, ΣΕΟ Τοπικό Τμήμα Μυτιλήνης, Φλόγα Λέσβου – Σύλλογος γονιών παιδιών με νεοπλασματική ασθένεια, Σύλλογος Πελοποννησίων Λέσβου ‘Ο Μωριάς’ και η Τοπική Επιτροπή Καθηγητών Γερμανικής Γλώσσας Νομού Λέσβου .
Την εκδήλωση υποστηρίζουν: Ελληνική Ομάδα Διάσωσης Παράρτημα Λέσβου-Hellenic Rescue Team Branch Lesvos, Το Χαμόγελο του Παιδιού – The Smile of the Child, Ελληνικος Ερυθρος Σταυρος Μυτιληνης.

Πανελλαδική ποδηλατοπορεία 2025
2025-05-11 17:00 - 19:00 | Πλατεία Σαπφούς, Π. Κουντουριώτου, Μυτιλήνη, 81100, Greece
Την Κυριακή 11 Μαΐου 2025 στις 17:00 θα πραγματοποιηθεί η μεγαλύτερη ποδηλατοπορεία που έχει γίνει ποτέ στο νησί. Η Πανελλαδική Ποδηλατοπορεία του 2025.
Η Πορεία θα χωρίζεται σε 3 επί μέρους βόλτες. Μια για πολύ μικρά παιδιά, μια για όλους και μια τελευταία πιο μεγάλη. Όλες Εκκίνηση είναι από την Πλατεία Σαπφούς
1η μικρή βόλτα: από Πλατεία μέχρι Φυκιότρυπα και πίσω.
2η μεσαία βόλτα: από Πλατεία, οδός Χίου, Μητρόπολη, Άγιο Ευδόκιμο, Παιδική Χαρά, ΚΥ Μυτιλήνης (ΙΚΑ), Πεζόδρομο Αγοράς-Ερμού, Πλατεία Σαπφούς.
3η μεγάλη βόλτα: Προκυμαία, τέλος αγοράς, Πλατεία Κυπρίων Πατριωτών, Αλυσίδα, Παλιά Ολυμπιακή, επιστροφή Πλατεία.

«Όμορφη πόλη» Αφιέρωμα στον Μίκη Θεοδωράκη
2025-05-11 20:00 - 22:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Με άξονα-μύθο τις γνωστές μελωδίες και την ποίηση του μεγάλου μας μουσουργού Μίκη Θεοδωράκη η ΠΟΛΥΦΩΝΙΚΗ ΧΟΡΩΔΙΑ ΜΥΤΙΛΗΝΗΣ, μαζί με το Σύνολο Βιολιών ARPENGR σας παρουσιάζει την ΠΟΛΙΤΙΣΤΙΚΗ ΜΟΥΣΙΚΗ εκδήλωση ΟΜΟΡΦΗ ΠΟΛΗ αυτή την Κυριακή 11 ΜΑΙΟΥ 2025 και ώρα 8 μ.μ. στο ΔΗΜΟΤΙΚΟ ΘΕΑΤΡΟ ΜΥΤΙΛΗΝΗΣ.
Θα ακουστούν 12 γνήσια λαϊκά και εμβληματικά τραγούδια του μεγάλου μας συνθέτη που γαλούχησαν γενιές και γενιές όπως ενδεικτικά: «Όμορφη πόλη», «Χρυσοπράσινο φύλλο», «Της δικαιοσύνης», «Ένα το χελιδόνι», «Μάνα μου και Παναγιά», «Της αγάπης αίματα», « Άξιον Εστί», κ.ά.

To σύγχρονο ΤΑΕΚΒΟΝΤΟ συναντά την παραδοσιακή τέχνη του ΤΑΕΚΒΟΝΤΟ
2025-05-13 20:15 - 2025-05-14 22:30 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Ετήσια μουσικοχορευτική παρουσίαση του ΤΑΕΚΒΟΝΤΟ ΜΥΤΙΛΗΝΗΣ
Τρίτη 13 Μαΐου στις 20:15
Τετάρτη 14 Μαΐου στις 20:15
Είσοδος ΕΛΕΥΘΕΡΗ

Αγώνες Κλασικού Αθλητισμού Κ20 (Ανδρών-Γυναικών) – ΕΑΣ ΣΕΓΑΣ ΛΕΣΒΟΥ 2025
2025-05-15 17:00 - 2025-05-16 21:00 | Δημοτικο Σταδιο Μυτιληνης, Πεζμαζόγλου, Μυτιλήνη, 81100, Greece
Οι Διασυλλογικοί αγώνες Κ20 (Ανδρών-Γυναικών) που διοργανώνει η ΕΑΣ ΣΕΓΑΣ ΛΕΣΒΟΥ στο Δημοτικό Στάδιο Μυτιλήνης εντάσσονται στο αγωνιστικό καλεντάρι του έτους 2025.
Σε αυτούς λαμβάνουν μέρος αθλητές και αθλήτριες απ’ όλα τα σωματεία που εντάσσονται στη δύναμή τους και ουσιαστικά αποτελούν το πρώτο αγωνιστικό τεστ νέων αθλητών για το τρέχον έτος.
Ακολουθούν και άλλοι σχετικοί αγώνες στη διάρκεια του χρόνου με διοργανωτή την ΕΑΣ ΣΕΓΑΣ ΛΕΣΒΟΥ στα στάδια της Λέσβου και της Λήμνου.

Εικόνες να ακούς
2025-05-16 19:30 - 21:30 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Συναυλία των δύο τμημάτων της Polyphonica Αιγαίου με τραγούδια από όλο τον κόσμο.
Συμμετέχει η παιδική χορωδία, η Μαρίζα Βαμβουκλή, η Γιώργος Γέργος, η Κατερίνα Δευτερέβου, ο Αντώνης Μυλωνάς και ο Νίκος Διαμαντής.

Πανηγύρι των Αγίων Ακινδύνων
2025-05-17 17:00 - 23:30 | Ιερός Ναός Αγίων Ακινδύνων, Πεταλίδι - Λέσβου, 811 00, Greece
Το Σάββατο απόγευμα στο εκκλησάκι των Αγίων Ακινδύνων στην περιοχή “Πεταλίδι” θα τελεστεί ο Μέγας πανηγυρικός εσπερινός. Έπειτα θα ακολουθήσει η περιφορά της εικόνας των Αγίων στο χωριό των Μιστεγνών. Τοπικά συγκροτήματα θα χορέψουν παραδοσιακούς χορούς και θα συνεχιστεί ο εορτασμός με λαϊκό γλέντι.
Την Κυριακή θα τελεστεί Θεία λειτουργία στο εκκλησάκι παραδοσιακοί χοροί κεράσματα και παραδοσιακό φαγητό.

FOOD FEST - Παράδοση & Διατροφή
2025-05-17 18:00 - 21:00 | 10ο Δημοτικό Σχολείο Μυτιλήνης
Ο Σύλλογος Γονέων και Κηδεμόνων του 10ου Δημοτικού Σχολείου Μυτιλήνης, στο πλαίσιο δράσεων για την προώθηση της υγιεινής διατροφής και την καταπολέμηση της παιδικής παχυσαρκίας, διοργανώνει το Σάββατο 17 Μαΐου, στις 6 το απόγευμα, ένα ξεχωριστό Foodfest στον χώρο του σχολείου, με επίκεντρο τη διατροφή, την παράδοση και την ευαισθητοποίηση απέναντι στην παιδική παχυσαρκία.
Σκοπός της εκδήλωσης είναι η γνωριμία παιδιών και γονιών με τοπικά προϊόντα και παραδοσιακά εδέσματα, μέσα από δημιουργική και βιωματική εμπειρία.
Τα παιδιά θα ετοιμάσουν σνακ και smoothies με αγνά υλικά, ενώ ο σεφ Στράτος Ιωσηφέλλης θα μοιραστεί μαζί μας tips παραδοσιακής κουζίνας με μοντέρνες γεύσεις. Παράλληλα θα γίνει παρουσίαση παραδοσιακών χορών από τους Χοροδοιπόρους.

«Στη Χώρα του Πίτερ Παν» από την "πασπΑRTού"
2025-05-17 19:00 - 21:00, 2025-05-18 11:00 - 21:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Η Παιδική Θεατρική Παράσταση «Στη Χώρα του Πίτερ Παν» έρχεται να σας ταξιδέψει μέσα από την θεατρική ομάδα “πασπΑRTού”
Ελάτε να πετάξουμε μαζί στη Χώρα του Ποτέ, εκεί όπου τα παιδιά δεν μεγαλώνουν ποτέ, τα όνειρα γίνονται πραγματικότητα και η φαντασία δεν έχει όρια.
Ο αγαπημένος ήρωας Πίτερ Παν, η θαρραλέα Γουέντι, ο ζηλιάρης Κάπτεν Χουκ, οι Πειρατές, τα Χαμένα Παιδιά και η γλυκιά Τίνκερμπελ ζωντανεύουν στη σκηνή με χορό, τραγούδι, δράση και άφθονο χιούμορ σε μια παράσταση γεμάτη χρώμα, φως και συγκίνηση.
Μια θεατρική εμπειρία για μικρούς και μεγάλους, γεμάτη περιπέτεια, αγάπη και τη δύναμη της παιδικής ψυχής.Ελάτε να θυμηθούμε πως το να πιστεύεις στα όνειρα… είναι και το πρώτο βήμα για να τα πραγματοποιήσεις.
Σάββατο 17 Μαΐου στις 7μ.μ.
Κυριακή 18 Μαΐου στις 11π.μ. & 7μ.μ.

Ημέρα Υιοθεσίας Αδέσποτων Ζώων στη Μαρίνα Μυτιλήνης
2025-05-18 11:00 - 14:00 | Μαρίνα Μυτιλήνης
Η ΚΙΒΩΤΟΣ Μυτιλήνης οργανώνει ΗΜΕΡΑ ΥΙΟΘΕΣΙΑΣ ΑΔΕΣΠΟΤΩΝ ΖΩΩΝ (κουταβιών αλλά ΚΑΙ γατιών!) την Κυριακή 18 ΜΑΙΟΥ 2025, μεταξύ 11:00-14:00, στο χώρο της Μαρίνας Μυτιλήνης.
Ελάτε να γνωρίσετε από κοντά αυτές τις τετράποδες ψυχές που αναζητούν ένα σπίτι και αγάπη! Αν κάποιο από τα ζωάκια αυτά σας κλέψει την καρδιά θα έχετε τη δυνατότητα να το παραλάβετε για μια δοκιμαστική υιοθεσία 7-10 ημερών (θα πρέπει να είστε ΕΝΗΛΙΚΟΣ ΚΑΙ να έχετε μαζί σας την ΤΑΥΤΟΤΗΤΑ σας για να παραλάβετε το ζωάκι -το οποίο είναι ΗΔΗ εμβολιασμένο και αποπαρασιτωμένο!), ώστε να έχετε το χρόνο να αποφασίσετε αν η οικογένειά σας θα αποκτήσει ένα νέο, τετράποδο μέλος!

«Στη σκιά του Λούσια» παράσταση θεάτρου σκιών
2025-05-21 20:30 - 22:30 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Μια παράσταση θεάτρου σκιών με εικαστικό και λογοτεχνικό αποτύπωμα, έρχεται στη Μυτιλήνη για μία μοναδική βραδιά. Η ΗΛΙΑΚΤΙΔΑ ΑΜΚΕ υποδέχεται τη Ρηνιώ Κυριαζή και την ιδιαίτερη θεατρική πρόταση «Στη σκιά του Λούσια» την Τετάρτη 21 Μαΐου 2025, στις 20:30, στο Δημοτικό Θέατρο Μυτιλήνης.
Η είσοδος είναι ελεύθερη με προσκλήσεις που θα διατίθενται από:
Το ταμείο του θεάτρου (Δευτέρα έως Τετάρτη 11:00 – 13:00)
Τα γραφεία της ΗΛΙΑΚΤΙΔΑ ΑΜΚΕ (Γυμνασιάρχου Δαυίδ 26, καθημερινές 10:00 – 15:00)
Το Κ.Δ.Η.Φ. «Γαϊτανάκι» (1ο χλμ Μυτιλήνης – Λουτρών, 10:00 – 12:00)
Κάθε άτομο μπορεί να παραλάβει έως δύο προσκλήσεις.
Ένα παράξενο θέατρο σκιών φτιαγμένο από τις φιγούρες των έργων του Νίκου Χουλιαρά ζωντανεύει το μυθιστόρημά του, ο Λούσιας. Μέσα από τη ζωγραφική του ξεπηδούν οι ήρωες του. Ο Λούσιας καθρεφτίζεται στον μπερντέ, διπλασιάζεται και πολλαπλασιάζεται. Στα νερά της λίμνης αντανακλούν οι σκιές μιας παραμορφωμένης πραγματικότητας.
Η σκληρότητα και η υποκρισία φανερώνεται μέσα από ένα παιδί – καθρέφτη.
Το απολωλός, ο λωλός της πόλης, ο αδύναμος στα μυαλά, ο αλαφροΐσκιωτος
απομένει να μάς θυμίσει την τρυφερότητα.
…κλεισμένος μες στα μαύρα περιγράμματα του πρώτου ανθρώπου ή του Καραγκιόζη…
Ν.Χ.

Συντελεστές:
Σκηνοθεσία – Δραματουργική επεξεργασία: Ρηνιώ Κυριαζή
Εικαστική επιμέλεια: Σοφία Χουλιαρά
Μουσική: Νίκος Βελιώτης
Σκηνογραφία: Σ. Χουλιαρά – Ν. Μαντά
Φωτισμοί: Στ. Κουτσοθανάση
Παίχτης Θεάτρου Σκιών: Άθως Δανέλλης
Ηθοποιός: Ρηνιώ Κυριαζή
Συνεργάτης σκηνής – Βοηθός σκηνοθέτη: Δέσποινα Χαλκορόκα
Φωτογραφίες: Αναστασία Γιαννάκη
Γραφιστική επιμέλεια: Παναγιώτης Ανδριανός
Σκηνικά: Χρήστος Παπαϊωάννου
Επικοινωνία: Χρύσα Ματσαγκάνη
Παραγωγή: Εταιρεία Θεάτρου Άλκη

«ΕΡΙΝΥΕΣ» θεατρική παράσταση από το Γυμνάσιο Πλωμαρίου
2025-05-22 21:00 - 23:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Το Γυμνάσιο Πλωμαρίου, με τη θεατρική του ομάδα “ΝΟΣΤΟΣ” παρουσιάζει την Πέμπτη 22 Μαΐου στις 21:00, στο Δημοτικό Θέατρο Μυτιλήνης, τις «ΕΡΙΝΥΕΣ, μια συζήτηση του Αισχύλου με το ΛΑΧΤΑΡΩ της Σάρα Κέιν».

Λαϊκό Αντάμωμα στον Αφάλωνα
2025-05-28 08:00 - 17:00 | Αφάλωνας, Αφάλωνας - Λέσβου, 81100
Λαϊκό αντάμωμα στο χωριό του Αφάλωνα με μουσικοχορευτικό πρόγραμμα από τοπικό σχήμα.

17o Διεθνές Συνέδριο της Ελληνικής Γεωλογικής Εταιρείας
2025-05-28 18:00 - 2025-05-31 18:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Το 17ο διεθνές συνέδριο της Ελληνικής Γεωλογικής Εταιρείας, το μεγαλύτερο και σημαντικότερο συνέδριο για τις επιστήμες της Γης στην Ελλάδα, θα πραγματοποιηθεί φέτος στη Λέσβο από 28 έως 31 Μαΐου. Το συνέδριο διοργανώνεται από το Πανεπιστήμιο Αιγαίου και το Μουσείο Φυσικής Ιστορίας Απολιθωμένου Δάσους Λέσβου.
Η επίσημη έναρξη του συνεδρίου θα πραγματοποιηθεί την Τετάρτη 28 Μαΐου στις 6 το απόγευμα στο Δημοτικό Θέατρο Μυτιλήνης. Μάλιστα, στην τελετή θα προβληθεί πρωτότυπο ηχόραμα για την Λέσβο, που δημιουργήθηκε από τον γνωστό Λέσβιο φωτογράφο Δημήτρη Ταλιάνη.
Προσκεκλημένη ομιλία προς τους συνέδρους με θέμα το Αρχαίο Θέατρο της Μυτιλήνης θα παρουσιάσει ο Δρ. Παύλος Τριανταφυλίδης, έφορος αρχαιοτήτων Λέσβου.
Στο συνέδριο αναμένεται να συμμετάσχουν 500 γεωεπιστήμονες από την Ελλάδα και το εξωτερικό, καθηγητές πανεπιστημίων, ερευνητές, υποψήφιοι διδακτόρες, μεταπτυχιακοί και προπτυχιακοί φοιτητές πανεπιστημίων, ερευνητές ερευνητικών φορέων, στελέχη του Δημοσίου και της αυτοδιοίκησης, εκπαιδευτικοί και ελεύθεροι επαγγελματίες που δραστηριοποιούνται στους τομείς των γεωεπιστημών.
Οι σύνεδροι προέρχονται από πολλές ξένες χώρες όπως οι Αυστρία, Γαλλία, Γερμανία, Δανία, Εκουαντόρ, Ελβετία, Ηνωμένο Βασίλειο, Ηνωμένες Πολιτείες, Ισπανία, Ινδία, Ισραήλ, Κίνα, Κύπρος, Μαρόκο, Πορτογαλία, Ρουμανία, Τουρκία και Τσεχία.
Στο πρόγραμμα των εργασιών του συνεδρίου (το σύνολο του προγράμματος είναι αναρτημένο εδώ https://ege2025lesvos.gr/programme/ ) περιλαμβάνονται πλήθος επιστημονικών συνεδριών σε θέματα σεισμολογίας και γεωφυσικής, τεχνικής γεωλογίας και κατασκευής μεγάλων τεχνικών έργων, υδρογεωλογίας, θαλάσσιας γεωλογίας, γεωθερμίας, παλαιοντολογίας και στρωματογραφίας, γεωπληροφορικής, φυσικών κινδύνων, πετρολογίας και ορυκτών πρώτων υλών, γεωμορφολογίας, γεω-εκπαίδευσης, ανάδειξης φυσικών μνημείων, ενώ επίσης διοργανώνονται δύο ειδικές θεματικές συνεδρίες σε θέματα γεω-κινδύνων.
Παράλληλες εκδηλώσεις
Στα πλαίσια του Συνεδρίου θα πραγματοποιηθεί ειδική θεματική συνεδρία για την σεισμο-ηφαιστειακή κρίση στην περιοχή της Σαντορίνης την Πέμπτη 29 Μαΐου 2025. Κορυφαίοι Έλληνες και ξένοι επιστήμονες θα αναλύσουν και θα παρουσιάσουν τα δεδομένα από την σεισμο-ηφαιστειακή κρίση που βρίσκεται σε εξέλιξη και απασχολεί τους κατοίκους και τους επισκέπτες του Αιγαίου. Την ίδια μέρα θα πραγματοποιηθεί ειδική θεματική συνεδρία για Στρατηγικές και Κρίσιμες ορυκτές πρώτες ύλες και την αξιοποίηση τους.
Η δεύτερη ειδική θεματική συνεδρία θα πραγματοποιηθεί την Παρασκευή 30 Μαΐου. Η ειδική αυτή συνεδρία διοργανώνεται σε συνεργασία με τον ΟΑΣΠ, είναι ανοικτή στο κοινό και αναφέρεται στην γνώση που αποκομίσθηκε από την έρευνα γύρω από τον σεισμό της Λέσβου της 12ης Ιουνίου 2017, με ιδιαίτερη έμφαση στην καλύτερη προετοιμασία των ευάλωτων πληθυσμών για την αντιμετώπιση των κινδύνων και την αποτροπή καταστροφών.
Τέλος, το Σάββατο 31 Μαΐου θα πραγματοποιηθεί εκδρομή των συνέδρων στα σημαντικότερα γεωλογικά μνημεία της Λέσβου, τα ενεργά ρήγματα, τις θερμές πηγές, τα ηφαίστεια και το Απολιθωμένο Δάσος. Οι σύνεδροι θα επισκεφθούν επίσης το Μουσείο Φυσικής Ιστορίας Απολιθωμένου Δάσους στο Σίγρι.

Φιλικός Αγώνας Ποδοσφαίρου Βετεράνων
2025-05-29 16:30 - 19:00 | Δημοτικο Σταδιο Μυτιληνης, Πεζμαζόγλου, Μυτιλήνη, 81100, Greece
Διεξαγωγή φιλικού φιλανθρωπικού ποδοσφαιρικού αγώνα μεταξύ των Βετεράνων Ποδοσφαιριστών Λέσβου και των Παλαιμάχων Νέας Περάμου Αττικής. Ο Σύλλογος Βετεράνων Ποδοσφαιριστών Λέσβου σε συνεργασία με το Σύλλογο Παλαιμάχων Νέας Περάμου Αττικής διοργανώνουν φιλικό φιλανθρωπικό ποδοσφαιρικό αγώνα στη Μυτιλήνη την Πέμπτη 29 Μαϊου 2025 και ώρα 16:30. ΕΙΣΟΔΟΣ : ΤΡΟΦΙΜΑ ΜΑΚΡΑΣ ΔΙΑΡΚΕΙΑΣ ΓΙΑ ΤΗΝ ΕΝΙΣΧΥΣΗ ΤΟΥ ΚΟΙΝΩΝΙΚΟΥ ΠΑΝΤΟΠΩΛΕΙΟΥ ΤΟΥ ΔΗΜΟΥ ΜΥΤΙΛΗΝΗΣ.

Αγώνες Κλασικού Αθλητισμού Κ12 & K14 Γ' ΑΓΩΝΑΣ (Αγοριών-Κοριτσιών) – ΕΑΣ ΣΕΓΑΣ ΛΕΣΒΟΥ 2025
2025-05-31 17:00 - 21:00 | Δημοτικο Σταδιο Μυτιληνης, Πεζμαζόγλου, Μυτιλήνη, 81100, Greece
Οι Διασυλλογικοί αγώνες Κ12 & K14 Γ’ ΑΓΩΝΑΣ (Αγοριών-Κοριτσιών) που διοργανώνει η ΕΑΣ ΣΕΓΑΣ ΛΕΣΒΟΥ στο Δημοτικό Στάδιο Μυτιλήνης εντάσσονται στο αγωνιστικό καλεντάρι του έτους 2025. Σε αυτούς λαμβάνουν μέρος αθλητές και αθλήτριες απ’ όλα τα σωματεία που εντάσσονται στη δύναμή τους και ουσιαστικά αποτελούν το πρώτο αγωνιστικό τεστ νέων αθλητών για το τρέχον έτος. Ακολουθούν και άλλοι σχετικοί αγώνες στη διάρκεια του χρόνου με διοργανωτή την ΕΑΣ ΣΕΓΑΣ ΛΕΣΒΟΥ στα στάδια της Λέσβου και της Λήμνου.

«Ας χορέψουμε πέρα από τα ελληνικά σύνορα»
2025-05-31 18:00 - 21:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Η ετήσια χορευτική εκδήλωση του Συλλόγου Αρίων με τίτλο «Ας χορέψουμε πέρα από τα ελληνικά σύνορα» θα πραγματοποιηθεί το Σάββατο 31 Μαΐου 2025 στις 18:00 στο Δημοτικό θέατρο Μυτιλήνης.
Στην εκδήλωση συμμετέχουν τα τμήματα: 1. Ρυθμική Γυμναστική 2. Hip-Hop 3. Oriental 4. Zumba-Trabollino 5. Latin-Flamenco

Φτου και βγαίνουμε και λαλούμε στο Πλωμάρι!
2025-05-31 20:00 - 22:00 | Πολύκεντρο Πλωμαρίου, Πλωμάρι, Greece
Η Ετήσια συναυλία της Cantaλαλούν στο Πολύκεντρο Πλωμαρίου σε συνδιοργάνωση με τον Δήμο Μυτιλήνης.
Συντελεστές: Μαρίζα Βαμβουκλή, Κατερίνα Δευτερέβου, Νίκος Διαμαντής
Τηλέφωνο Επικοινωνίας: 6986514551
Είσοδος Ελεύθερη

Τρέχουμε πιο γρήγορα από τον καρκίνο
2025-06-01 09:30 - 12:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Ο Σύλλογος Καρκινοπαθών Λέσβου για 4η χρόνια διοργανώνει συμβολικό περπάτημα, τρέξιμο, ποδηλατάδα την Κυριακή 1 Ιουνίου, ημέρα γιορτής επιζώντων του καρκίνου, με σύνθημα “Τρέχουμε πιο γρήγορα από τον καρκίνο”.
Εκκίνηση στις 09:30 από το Δημοτικό Θέατρο Μυτιλήνης.

Μικροί, μεγάλοι, οικογένειες, φίλοι ελάτε να γίνουμε μια μεγάλη παρέα!!!

«Χοροπατήματα από τη Μακεδονία και τη Θράκη στο Αιγαίο»
2025-06-01 18:00 - 20:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Τη χορευτική παράσταση «Χοροπατήματα από τη Μακεδονία και τη Θράκη στο Αιγαίο» παρουσιάζουν την Κυριακή 1 Ιουνίου 2025 στις 18:00 το χορευτικό τμήμα του Δήμου Μυτιλήνης και ο Πολιτιστικός Λαογραφικός Σύλλογος «Αρίων».

«One stage...many stories» από τη Danza Passion
2025-06-02 20:00 - 23:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Με τον τίτλο «One stage…many stories» έρχεται η χορευτική παράσταση από τη Σχολή χορού Danza Passion, τη Δευτέρα 2 Ιουνίου στις 20:00 στο Δημοτικό θέατρο Μυτιλήνης.
Μη μένεις μόνο στο γνώριμο..
Κάθε βήμα μπορεί να είναι μια μετατόπιση στο χώρο, στο χρόνο, στη μνήμη.
Κάθε κίνηση, μια εκδοχή του ίδιου ρυθμού αλλιώς..
Όπως μια rumba γεννημένη από ένα χασάπικο.
Μια ανάμνηση που αλλάζει.
Εδώ, η ιστορία δεν ειπώθηκε..
ξαναγράφτηκε.
Όχι με λέξεις, αλλά με σώματα.
Όχι για να αποδοθεί μόνο, αλλά για να μεταλλαχθεί.
Η κίνηση δεν επαναλαμβάνει το γνωστό.
Αποδομεί, ανασυνθέτει, αποκαλύπτει.
Ό,τι ξέρεις, το βλέπεις να γίνεται κάτι άλλο.
Και μόλις το αναγνωρίσεις… αλλάζει ξανά.
Μην αρκεστείς στο προφανές.
Άφησε τη μελωδία να σου ψιθυρίσει
εκείνη την εκδοχή που ποτέ δεν τόλμησες να φανταστείς.

Ζωγραφίζω όπως ονειρεύομαι την πόλη που θέλω να ζω
2025-06-05 19:00 - 21:00 | Πλαζ Τσαμάκια, 8η Νοεμβρίου 29, Μυτιλήνη, 81100, Greece
Με αφορμή την Παγκόσμια Ημέρα Περιβάλλοντος που γιορτάζεται κάθε χρόνο στις 5 Ιουνίου, ο Δήμος Μυτιλήνης, μέσω της Αντιδημαρχίας Περιβάλλοντος και της ΔΕΔΑΠΑΛ, διοργανώνει έκθεση ζωγραφικής, στα Τσαμάκια, την Πέμπτη 5 Ιουνίου στις 7μ.μ. με τις ζωγραφιές των παιδιών που συμμετείχαν στο σχολικό διαγωνισμό «Ζωγραφίζω όπως ονειρεύομαι την πόλη που θέλω να ζω».
Στην εκδήλωση θα γίνουν και παιχνίδια ανακύκλωσης από τον Σύλλογο «Λέσβος χωρίς πλαστικά», καθώς και η απονομή βραβείων των νικητών του διαγωνισμού.

«Νότες του Αιγαίου» – Μουσική της Πολεμικής Αεροπορίας στη Μυτιλήνη
2025-06-08 20:30 - 22:30 | Πλατεία Μηλένα Κοντού, Πλατεία Μηλένα Κοντού, Μυτιλήνη, 81100, Greece
Η μουσική συναυλία με τίτλο «Νότες του Αιγαίου» από τη Μουσική της Πολεμικής Αεροπορίας θα πραγματοποιηθεί την Κυριακή 8 Ιουνίου στις 20:30 το απόγευμα, με ελεύθερη είσοδο, στην Πλατεία Μηλένα Κοντού πλησίον της μαρίνας της Μυτιλήνης, με τη στήριξη του Δήμου. Πρόκειται για μια σειρά συναυλιών που πραγματοποιείται στο πλαίσιο περιοδείας στα ακριτικά νησιά, η οποία ξεκίνησε από τη Μεγίστη πριν λίγες ημέρες.
Το Σμήνος Μουσικής της Πολεμικής Αεροπορίας ιδρύθηκε το 1947 και σήμερα αριθμεί 74 μόνιμα στελέχη τα οποία συγκροτούν την μπάντα και την ελαφρά ορχήστρα της. Κατά τη διάρκεια της 78χρονης πορείας της, η Μπάντα της Πολεμικής Αεροπορίας έχει επιδείξει ένα αξιοσημείωτο έργο τόσο στο στρατιωτικό τομέα όσο και στο κοινωνικό διαθέτοντας πλούσιο ρεπερτόριο από όλα τα είδη μουσικής παρουσιάζοντας συναυλίες στο Μέγαρο Μουσικής Αθηνών – Θεσσαλονίκης και σε κάθε γωνιά της Ελλάδας αλλά και στο εξωτερικό.
Η ελαφρά ορχήστρα έχει εξίσου να επιδείξει ένα πολύ σημαντικό έργο, μεταξύ άλλων, συμμετέχοντας σε εκδηλώσεις ιδρυμάτων αλλά και άλλων κοινωνικών φορέων.

Εργαστήριο για το Ψηφιακό Ευ Ζην
2025-06-11 09:00 - 18:00 | Τμήμα Πολιτισμικής Τεχνολογίας και Επικοινωνίας, Πανεπιστήμιο Αιγαίου, Μυτιλήνη, 81100, Greece
Η σύγχρονη κοινωνία χαρακτηρίζεται από την ταχεία ενσωμάτωση τεχνολογιών που στοχεύουν στη βελτίωση της ικανότητας και της παραγωγικότητας του ανθρώπου, μέσω της διεύρυνσης των σωματικών, πνευματικών και κοινωνικών δυνατοτήτων του. Σε αυτό το πλαίσιο, το ψηφιακό ευ ζην έχει αναδυθεί ως μια νέα έννοια. Εκφράζει την ευαίσθητη ισορροπία μεταξύ των πλεονεκτημάτων και των απειλών που βιώνουν οι άνθρωποι σε έναν συνεχώς αυξανόμενο ψηφιακό κόσμο.
Το Εργαστήριο (workshop) στοχεύει να διερευνήσει πώς η εννοιολογική κατανόηση του ευ ζην έχει μεταβληθεί λόγω των αναδυόμενων τεχνολογιών. Βασικά Ερωτήματα: – Πώς ορίζουμε την ευημερία στα εξελισσόμενα οικοσυστήματα της ψηφιακής εποχής; – Πώς επηρεάζει ο ψηφιακός μετασχηματισμός τους ανθρώπους, τα μη ανθρώπινα όντα και το περιβάλλον; – Διαθέτουμε το θεωρητικό πλαίσιο και τα τεχνολογικά εργαλεία για να διασφαλίσουμε την ευημερία για όλους; – Ποιος είναι ο ρόλος της ηθικής στη διαμόρφωση του ψηφιακού μετασχηματισμού;
Το Εργαστήριο διοργανώνεται από το Εργαστήριο Πολιτισμικών Πληροφορικών Συστημάτων (CiLab) του Τμήματος Πολιτισμικής Τεχνολογίας και Επικοινωνίας του Πανεπιστημίου Αιγαίου, οργανώνει, στο πλαίσιο ερευνητικού προγράμματος WELLBEING υπό την επίβλεψη των Καθηγητριών Εύης Σαμπανίκου και Ευαγγελίας Καβακλή. Η γλώσσα διεξαγωγής του Εργαστηρίου είναι τα Αγγλικά.
Το πρόγραμμα είναι διαθέσιμο στην ιστοσελίδα: https://dwb.aegean.gr/

Από τη μαγεία της κλασικής μουσικής στον πειραματικό ηλεκτρονικό ήχο: Οπτικοακουστική Συναυλία του Sven Helbig
2025-06-12 08:30 - 22:30 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Συναυλία του διεθνούς φήμης συνθέτη και παραγωγού Sven Helbig, ο οποίος συμμετέχει στο Workshop: Wellbeing in the Digital Era, στο Δημοτικό Θέατρο, Πέμπτη 12 Ιουνίου 2025, στις 20.30. Πρόκειται για την πρώτη επίσκεψη του διάσημου μουσικού στην Ελλάδα.
Η είσοδος είναι ελεύθερη, προσφορά του Sven Helbig στο κοινό της Λέσβου και στο Πανεπιστήμιο.

ΑυτοσχεδιάΖΩ: Η σκηνή στα χέρια μας
2025-06-14 19:00 - 21:00 | Δημοτικό Θέατρο Μυτιλήνης, Παύλου Κουντουριώτου 3, Μυτιλήνη, Λέσβος, 81100, Greece
Η θεατρική μαγεία επιστρέφει δυναμικά και… αυτοσχεδιαστικά!
Το παιδικό εργαστήρι της Πασπαρτού σας προσκαλεί στη φετινή του ετήσια εκδήλωση, με μια παράσταση-έκπληξη που φέρει τον τίτλο:
«ΑυτοσχεδιάΖΩ: Η σκηνή στα χέρια μας», το Σάββατο 14 Ιουνίου στις 7μμ στο Δημοτικό θέατρο Μυτιλήνης.
Τρία τμήματα – μία σκηνή – άπειρη φαντασία!
Τα δύο πρώτα τμήματα του εργαστηρίου (6-9ετών & 10-12ετών) παρουσιάζουν ολοκληρωμένα θεατρικά έργα που γεννήθηκαν μέσα από τους δικούς τους αυτοσχεδιασμούς, τις ιδέες, τα συναισθήματα και τις φωνές τους.
Το τρίτο τμήμα (12+ ετών) μας ξεναγεί σε έναν κόσμο μικρών αυτοσχεδιασμών, με θεματικές που δόθηκαν στα παιδιά στη διάρκεια της χρονιάς.
Μια παράσταση που αποδεικνύει πως, όταν το θέατρο μπαίνει στα χέρια των παιδιών, γεννιούνται μαγικές στιγμές!
Ελάτε να χειροκροτήσουμε την έκφραση, τη φαντασία, τη συνεργασία και το θάρρος των παιδιών.
Γιατί το θέατρο δεν είναι μόνο λόγια. Είναι ζωή, είναι παιχνίδι… είναι αυτοσχεδιασμός!

Τιμώντας την Παγκόσμια ημέρα εθελοντή αιμοδότη
2025-06-14 20:00 - 22:00 | Πλατεία Σαπφούς, Π. Κουντουριώτου, Μυτιλήνη, 81100, Greece
Ο Σύλλογος Εθελοντών Αιμοδοτών και Δωρητών Οργάνων Σώματος Μυτιλήνης σε συνεργασία με το Δήμο Μυτιλήνης, διοργανώνουν εκδήλωση στην Πλατεία Σαπφούς, το Σάββατο 14 Ιουνίου στις 8:00μμ, με αφορμή την Παγκόσμια Ημέρα Εθελοντή Αιμοδότη.
Στην εκδήλωση συμμετέχει το Νηπιαγωγείο Βαρειάς, η Πρωτοβουλία μαθητών του Μουσικού Σχολείου Μυτιλήνης και το συγκρότημα «Efapax»

Eορτασμός των Αγίων της Λέσβου
2025-06-15 - 2025-06-22
Οι εορταστικές εκδηλώσεις ξεκινούν την Κυριακή 15 Ιουνίου με Αρχιερατική Λειτουργία στον Μητροπολιτικό Ναό Καλλονής και θα ολοκληρωθούν την Κυριακή 22 Ιουνίου.
Oι Άγιοι της Λέσβου

Όσιος Γεώργιος επίσκοπος Μυτιλήνης
Άγιοι Γεώργιος Αρχιεπίσκοπος Μυτιλήνης, Συμεών ο Νέος Στυλίτης και Δαβίδ ο Μοναχός
Άγιος Γεώργιος ο Παϊζάνος ο Νεομάρτυρας εκ Μυτιλήνης
Αγίες Πέντε Κόρες από την Λέσβο
Άγιοι Ραφαήλ, Νικόλαος, Ειρήνη και οι συν αυτοίς
Άγιοι Αναστάσιος Πανεράς και Δημήτριος ο Μπεγιάζης
Όσιος Θεοφάνης ο Ομολογητής της Συγριανής
Άγιος Θεόδωρος ο Νεομάρτυρας ο Βυζαντινός
Άγιος Θεόδωρος ο Χατζής ο Μυτιληναίος
Αγία Θωμαΐς από την Λέσβο
Οσία Θεοκτίστη η Λέσβια
Άγιος Γεώργιος (ή Ζώρζης ή Γκιουρτζής) ο Ίβηρ
Άγιος Γρηγόριος Επίσκοπος Άσσου
Άγιος Παρθένιος ο Γ (ή Παρθενάκης) Πατριάρχης Κωνσταντινούπολης
Άγιος Κωνσταντίνος ο εξ Αγαρηνών
Άγιος Λουκάς ο Ανδριανουπολίτης
Άγιος Νικόλαος ο εν Μυτιλήνη Νεομάρτυρας
Άγιος Ιγνάτιος ο Αγαλλιανός, Αρχιεπίσκοπος Μηθύμνης, ο Θαυματουργός.

Αναλυτικά το πρόγραμμα :

Κυριακή 15 Ιουνίου,θα γίνει Αρχιερατική Λειτουργία στον Μητροπολιτικό Ναό της Καλλονής συνιερουργούντων των Σεβασμιοτάτων Μητροπολιτών Μηθύμνης κ.Χρυσοστόμου και Μυτιλήνης κ.Ιακώβου,θα ομιλήσει ο Πανοσολογιότατος Αρχιμανδρίτης π.Πρόχορος Ζιμβραγουδάκης Ηγούμενος της Ιερά Μονής Υψυλού και θα ακολουθήσεις η Λιτανεία των Ιερών Λειψάνων.
Δευτέρα 16 Ιουνίου, ώρα 9:00 μ.μ.: Ιερά Αγρυπνία στον Μητροπολιτικό Ναό Καλλονής συνιερουργούντων των Σεβασμιοτάτων Μητροπολιτών Μυτιλήνης και Μηθύμνης με συμμετοχή πολλών Κληρικών.Θα μιλήσει ο Αιδεσιμ.Οικον. π.Γρηγόριος Πολύμος.
Πέμπτη 19 Ιουνίου ώρα 7:30 μ.μ.:Θα τελεστεί Εσπερινός στο Μαρτύριο του Γ αιώνος στο ύψωμα του Ναυτικού Ομίλου Μυτιλήνης χοροστατούντος του Μητροπολίτη Μηθύμνης Χρυσοστόμου.Θα μιλήσει ο Πρωτοπρεσβύτερος π. Αθανάσιος Γιουσμάς.
Παρασκευή 20 Ιουνίου 9:00 μ.μ.: Στον Ιερό Ναό του Αγίου Θεράποντος όπου θα έχουν μεταφερθεί τα Ιερά Λείψανα των Αγίων θα πραγματοποιηθεί Αγρυπνία και θα μιλήσει ο Πρωτοπρεσβύτερος π.Ευστράτιος Κομνηνός.
Σάββατο 21 Ιουνίου: Θα τελεστεί στον Άγιο Θεράποντα προ των Ιερών Λειψάνων η Θεία Λειτουργία με προεξάρχοντα τον Πανοσολογιότατο Αρχιμανδρίτη π.Ιάκωβο Καραμούζη, Πρωτοσύγκελλο της Ιεράς Μητρόπολης Μυτιλήνης.
Σάββατο 21 Ιουνίου ώρα 7:00 μ.μ.: Θα τελεστεί ο Μέγας Εσπερινός χοροστατούντων των Μητροπολιτών Μηθύμνης Χρυσοστόμου και Μυτιλήνης Ιακώβου ενώ θα ακολουθήσει η λιτάνευση των Ιερών Λειψάνων και των Ιερών Εικόνων των Αγίων μέσω της προκυμαίας στον Μητροπολιτικό Ναό.
Κυριακή 2 Ιουνίου: Θα τελεστεί στον Μητροπολιτικό Ναό η Πανηγυρική Θεία Λειτουργία επί του Ιερού Λειψάνου του Αγίου Θεοδώρου στο κέντρο του Ναού, Ιερουργούντων των Σεβασμιοτάτου Μητροπολίτου Μηθύμνης κ.Χρυσοστόμου και Μυτιλήνης κ.Ιακώβου.stonisi.gr Θα ομιλήσει ο Παν.Αρχιμανδρίτης π.Ιακωβος Καραμούζης,πρωτοσύγκελλος της Ιεράς Μητροπόλεως Μυτιλήνης.

5ο Moria Run
2025-06-15 19:00 - 22:00 | Πλατεία Αγιου Βασιλειου Μοριας, Μόρια Λέσβου, Μόρια, 81100
Η Ένωσή μας διοργανώνει για πέμπτη συνεχή χρονιά τον αγώνα δρόμου Moria Run, ο οποίος θα διεξαχθεί την Κυριακή 15 Ιουνίου 2025 στον όμορφο οικισμό της Μόριας Λέσβου. Ο φετινός αγώνας είναι αφιερωμένος στη μνήμη του αγαπητού μας συναδέλφου Γιάννη Ευαγγέλου, ο οποίος υπήρξε ενεργό μέλος και θερμός υποστηρικτής των δράσεων της Ένωσής μας.
Ο Γιάννης έφυγε απρόσμενα από τη ζωή σε ηλικία 30 ετών, σε τροχαίο δυστύχημα, τον Αύγουστο του 2024, αφήνοντας πίσω του δυσαναπλήρωτο κενό. Η φετινή διοργάνωση αποτελεί έναν μικρό φόρο τιμής στη μνήμη και την προσφορά του. Σκοπός της εκδήλωσης είναι η ενίσχυση του αθλητικού πνεύματος, προσκαλώντας μέλη της Ένωσης, δρομείς και πολίτες κάθε ηλικίας να συμμετάσχουν σε μια κοινή αθλητική δράση. Παράλληλα, επιδιώκουμε την προβολή της γραφικής Μόριας και του Ρωμαϊκού Υδραγωγείου, ενός σημαντικού ιστορικού μνημείου της περιοχής.
Η εκκίνηση και ο τερματισμός του αγώνα θα πραγματοποιηθούν έξω από τον Ιερό Ναό Αγίου Βασιλείου Μόριας (πλησίον του κοινοτικού γραφείου). Οι διαδρομές του φετινού αγώνα είναι:
Παιδική διαδρομή – 1,1 km Άσφαλτος εντός του χωριού Μόριας. Συμμετοχή: Δωρεάν
Μικρή διαδρομή – 5,7 km Άσφαλτος περιμετρικά του χωριού. Συμμετοχή: 8€
Μεγάλη διαδρομή – 11,8 km 7,9 km άσφαλτος περιμετρικά του χωριού, 2 km τσιμέντο μέσα στον ελαιώνα της Μόριας και το Ρωμαϊκό Υδραγωγείο και 1,9 km χωματόδρομος που διασχίζει τον ελαιώνα της Μόριας.
Συμμετοχή: 10€ Σε όλους τους συμμετέχοντες θα διανεμηθούν σακούλες με αθλητικό T-Shirt και προϊόντα που εξασφάλισε η Ένωσή μας, καθώς και αναμνηστικά μετάλλια συμμετοχής. Τα έσοδα του αγώνα θα διατεθούν για κοινωφελή ή φιλανθρωπικό σκοπό, στη μνήμη του εκλιπόντος Γιάννη Ευαγγέλου. Για την ομαλή διεξαγωγή του αγώνα θα τεθεί όριο συμμετεχόντων.
Παρακαλούνται οι ενδιαφερόμενοι να υποβάλουν τη δήλωσή τους έως τις 05/06/2025 και ώρα 23:59, μέσω των σχετικών φορμών. Μετά την ημερομηνία αυτή, δεν διασφαλίζεται η παροχή αθλητικού T-Shirt. Η εκδήλωση γίνεται σε συνδιοργάνωση με την Περιφέρεια Βορείου Αιγαίου, το Δήμο Μυτιλήνης και την Ένωση Αξιωματικών Ελληνικής Αστυνομίας Βορείου Αιγαίου.
Σας περιμένουμε όλους σε αυτή την ιδιαίτερη διοργάνωση, για να τρέξουμε μαζί για τη ζωή και τον αθλητισμό, στη μνήμη του φίλου και συναδέλφου μας. Για δηλώσεις συμμετοχής στις διαδρομές του αγώνα ανατρέξτε στις παρακάτω φόρμες συμμετοχών: Διαδρομή 11,8 Km Διαδρoμή 5,7 Km Παιδική διαδρομή 1,1 Km
ΠΕΡΙΣΣΟΤΕΡΕΣ ΠΛΗΡΟΦΟΡΙΕΣ : https://www.ipalesvos.gr/post/moria-run-5
